## Zakon o izmjenama i dopunama Zakona o Državnom inspektoratu

### NN 129/2005 (31.10.2005.), Zakon o izmjenama i dopunama Zakona o Državnom inspektoratu

# HRVATSKI SABOR

**2386**

Na temelju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O DRŽAVNOM INSPEKTORATU

Proglašavam Zakon o izmjenama i dopunama Zakona
o Držav­nom inspektoratu, kojega
je Hrvatski sabor donio na sjednici 14. listopada 2005. godine.

Broj: 01-081-05-3148/2

Zagreb, 18. listopada 2005.

Predsjednik

Republike Hrvatske

**Stjepan Mesić**, v.
r.

## ZAKON

### O IZMJENAMA I DOPUNAMA ZAKONA O DRŽAVNOM INSPEKTORATU

Članak 1.

U Zakonu o Državnom inspektoratu (»Narodne
novine«, br. 76/99., 96/03., 151/03., 160/04.,
174/04., 33/05. i 48/05.) članak 3. mijenja se i glasi:

»Državni inspektorat u području prometa robom,
usluga, ugostiteljske i turističke djelatnosti nadzire primjenu zakona i drugih
propisa kojima se uređuje:

– obavljanje djelatnosti trgovine,

– obavljanje ugostiteljske i turističke
djelatnosti,

– prijava i odjava turista te obračun, naplata i
uplata boravišne pristojbe,

– obavljanje obrta,

– zaštita potrošača,

– cijene proizvoda i usluga, naknade, pristojbe,
pretplate i druge slične naknade koje se zaračunavaju po propisu,

– tehnički i sigurnosni zahtjevi za proizvode,
postupci ocjene sukladnosti, kontrola kakvoće proizvoda, isprave koje moraju
imati proizvodi, deklariranje, označavanje, obilježavanje i pakiranje
proizvoda,

– valjanost žigova i isprava o ispravnosti
mjerila te ispunjenja mjeriteljskih zahtjeva,

– uporaba mjernih jedinica i njihovo navođenje u
prometu roba,

– promet i reproduciranje (umnožavanje)
glazbenih i kinematografskih djela snimljenih na nosaču zvuka i slike,
računalnih programa i knjiga,

– zaštita industrijskog dizajna, žigova i
korištenje oznaka zem­ljopisnog
podrijetla proizvoda,

– promet proizvoda izrađenih prema izumu,

– promet predmeta od plemenitih kovina,

– stavljanje na tržište roba iz robnih zaliha,

– promet grožđa za preradu u vino,

– promet vina i drugih proizvoda od grožđa i
vina,

– promet riba i drugih morskih i slatkovodnih
organizama,

– obavljanje i drugih poslova u području prometa
robom, uslugama, ugostiteljske i turističke djelatnosti kada je to određeno
posebnim zakonom.«

Članak 2.

Članak 4. mijenja se i glasi:

»Državni inspektorat u području rada i zaštite
na radu nadzire primjenu zakona i drugih propisa kojima se uređuju odnosi
između poslodavaca i radnika (radni odnosi i zaštita na radu), a posebice
primjenu propisa koji se odnose na:

– obvezu poslodavca da radnike u propisanim
rokovima prijav­ljuje
nadležnim tijelima mirovinskog i zdravstvenog osiguranja,

– radno vrijeme, plaće, zapošljavanje i rad
malodobnika, žena, trudnica, porodilja, invalida, stranaca i sl.,

– uvjete rada, sigurnost i zaštitu zdravlja
radnika, volontera, učenika, studenata i drugih osoba te osoba koje obavljaju
djelatnost osobnim radom,

– osobito sigurnost, zaštitu zdravlja i uvjete
rada malodobnika, žena i invalida,

– usklađenost glavnog projekta građevine
namijenjene za rad s propisima o zaštiti na radu, a koji inspektori rada
(zaštita na radu) obavljaju prije podnošenja zahtjeva za izdavanje građevne
dozvole ili u tijeku izdavanja građevne dozvole, te sudjeluju u radu
povjerenstva za tehnički pregled za one građevine nad čijim je glavnim
projektom obavljen nadzor i u tom nadzoru utvrđeno da je glavni projekt
usklađen s posebnim propisima zaštite na radu.«

Članak 3.

Članak 5. mijenja se i glasi:

»Državni inspektorat u području
elektroenergetike nadzire primjenu zakona i drugih propisa koji se odnose na:

– način i uvjete za obavljanje
elektroenergetskih djelatnosti,

– obveze energetskih subjekata i kupaca energije
tijekom obavljanja energetske djelatnosti i korištenja energije u pogledu
ispunjavanja zahtjeva za sigurnost i kvalitetu opskrbe električnom energijom,

– obveze energetskih subjekata i kupaca energije
tijekom projektiranja, proizvodnje odnosno gradnje, ispitivanja i potvrđivanja
sukladnosti, stavljanja u uporabu, uporabe odnosno pogona i održavanja
energetskih objekata, postrojenja, vodova, priključaka na mrežu, instalacija i
opreme u pogledu sigurnosti i kvalitete opskrbe električnom energijom,

– tehničke zahtjeve za proizvode i ocjenu
sukladnosti te zahtjeve za opću sigurnost proizvoda koji su stavljeni u
uporabu.«

Članak 4.

U članku 7. podstavku 2. iza riječi: »stabilnih«
dodaju se riječi: »i pokretnih«.

Članak 5.

U članku 8. stavku 1. podstavku 1. iza riječi:
»Ličko-senjske« veznik: »i« zamjenjuje se zarezom, a na kraju teksta briše se
zarez i dodaju riječi: »i dijela otoka Paga koji pripada Zadarskoj županiji,«.

Članak 6.

U članku 10. dodaju se stavci 5. i 6. koji
glase:

»(5) Inspektori Državnog inspektorata dužni su,
po nalogu nadređenog službenika, inspekcijski nadzor obavljati i duže od punoga
radnog vremena, ako je to nužno radi uspješnog i pravodobnog obavljanja tih
poslova.

(6) Inspektorima Državnog inspektorata može se
odgoditi početak godišnjeg odmora ili prekinuti započeto korištenje godišnjeg
odmora radi obavljanja inspekcijskog nadzora koji ne trpi odgodu.«

Članak 7.

U članku 12. stavku 1. riječ: »lovstva« briše
se.

U stavku 3. riječi: »ribarske, šumarske« brišu
se.

Članak 8.

U članku 14. stavku 1. riječi: »temeljnim
zahtjevima za proizvode ili normama čija je primjena obvezna« zamjenjuju se
riječima: »tehničkim i sigurnosnim zahtjevima za proizvode«.

Članak 9.

Članak 17. mijenja se i glasi:

»(1) Za proizvode iz članka 15. stavka 1. ovoga
Zakona, uvoznik, odnosno domaći proizvođač dužan je ovlaštenom gospodarskom
inspektoru podnijeti pisani zahtjev radi izdavanja uvjerenja o kakvoći kojom se
to potvrđuje.

(2) Uvoznik proizvoda čiji proizvođač ima
sjedište u jednoj od zemalja članica Europske unije pri drugom i svakom
sljedećem stavljanju u promet uvezenih istovrsnih proizvoda nije obvezan
podnijeti zahtjev radi izdavanja uvjerenja o kakvoći, kao i domaći proizvođač
prilikom drugog i svakoga sljedećeg stavljanja u promet istovrsnih proizvoda.

(3) Za proizvode iz stavka 1. ovoga članka koji
odgovaraju propisanoj i/ili deklariranoj kakvoći, ovlašteni gospodarski inspek­tor dužan je izdati uvjerenje o kakvoći sukladno
odredbama ovoga Zakona.

(4) Uvoznik, korisnik uvoznih proizvoda, odnosno
domaći proizvođač ne smije proizvode koji podliježu nadzoru kakvoće stavljati u
promet na hrvatsko tržište dok za te proizvode ne pribavi uvjerenje o kakvoći.«

Članak 10.

U članku 18. stavak 3. mijenja se i glasi:

»(3) Glavni inspektor propisat će pravilnikom
način i postupak obavljanja nadzora kakvoće proizvoda, sadržaj i oblik obrasca
iz članka 16., uvjete izdavanja, sadržaj i obrazac uvjerenja o kakvoći iz
članka 17. stavka 3. ovoga Zakona, obveze uvoznika, korisnika uvoznih proizvoda,
odnosno domaćeg proizvođača, u svezi s obav­ljanjem nadzora kakvoće.«

Stavak 4. briše se.

Članak 11.

U članku 20. stavku 1. podstavku 1. na kraju
teksta dodaju se riječi: »za inspektora rada«.

Podstavak 2. mijenja se i glasi:

»– za provođenje inspekcijskog nadzora nad
primjenom zakona i drugih propisa o zaštiti na radu mora imati visoku stručnu
spremu, odnosno stečen stupanj prvostupnika u skladu
sa Zakonom o znanstvenoj djelatnosti i visokom obrazovanju u području tehničkih
znanosti: brodogradnja; elektrotehnika; građevinarstvo; grafička teh­nologija; kemijsko
inženjerstvo; metalurgija; strojarstvo; tekstilna tehnologija; zrakoplovstvo;
raketna i svemirska tehnika; organizacija rada i proizvodnje; sigurnost i
zaštita na radu i najmanje dvije godine radnog staža u struci te položen
državni stručni ispit za inspektora rada.«

U stavku 2. na kraju teksta briše se točka i
dodaju riječi: »za inspektora rada.«.

Članak 12.

U članku 29. dodaje se stavak 3. koji glasi:

»(3) U smislu odredaba stavka 1. i 2. ovoga
članka radni staž u struci je radni staž ostvaren na poslovima konstrukcija,
projektiranja, proizvodnje i eksploatacije kotlova i posuda pod tlakom.«

Članak 13.

U članku 30. stavku 1. podstavak 2. briše se.

Članak 14.

U članku 40. riječi: »proizvodnji ili« i riječi:
»proizvodnji i« brišu se.

Članak 15.

U članku 51. dodaju se novi stavci 2. i 3. koji
glase:

»(2) Ako inspektor utvrdi da postoji osnovana
sumnja da se u stanu ili drugom prostoru obavlja određena djelatnost bez odobrenja
nadležnog tijela, inspektor će bez odlaganja zatražiti od nadležnoga sudbenog
tijela da po hitnom postupku izda pisani nalog za pretragu stana ili drugog
prostora te zapljenu sredstava, predmeta i dokumentacije koji služe obavljanju
neregistrirane djelatnosti. Nadležno sudbeno tijelo će o zahtjevu riješiti u
roku od 24 sata.

(3) Iznimno od stavka 1. ovoga članka, inspektor
neće podnijeti zahtjev za pokretanje prekršajnog postupka ako su utvrđene
nepravilnosti otklonjene tijekom inspekcijskog nadzora ili najkasnije u roku od
osam dana od dana provedenoga inspekcijskog nadzora, uz uvjet da je donja
granica iznosa propisane novčane kazne za prekršaj pravne osobe jednaka ili
manja od 3.000,00 kuna, a za prekršaj fizičke osobe jednaka ili manja od 1.000,00
kuna.«

Dosadašnji stavak 2. postaje stavak 4.

Članak 16.

U članku 57. stavku 1. riječi: »i tijekom službe
redovito je dužan nositi službenu odoru« brišu se.

U stavku 2. riječi: »izgled, boju, kroj i
nošenje službene odore,« brišu se.

Članak 17.

Članak 58. mijenja se i glasi:

»(1) U provedbi inspekcijskog nadzora u području
prometa robom, gospodarski inspektor ovlašten je, radi utvrđivanja činjeničnog
stanja i osiguranja dokaza, usmenim rješenjem u zapisniku privremeno zabraniti
daljnje raspolaganje robom:

– ako postoji osnovana sumnja da je roba predmet
protuprav­nog obavljanja
djelatnosti,

– ako se u prometu nalazi roba za koju se ne
može utvrditi porijeklo ili nije evidentirana u propisanim poslovnim,
trgovačkim i drugim knjigama ili evidencijama,

– ako se zbog utvrđene povrede propisa treba
izreći posebnim propisom predviđena mjera zabrane prometa određenih proizvoda,
a postoji opasnost od prodaje, prikrivanja, zamjene i uništenja proizvoda dok
izrečena mjera za otklanjanje utvrđenih nepravilnosti ne postane izvršna.

(2) Privremena mjera zabrane raspolaganja robom
iz stavka 1. ovoga članka traje dok ne prestanu razlozi zbog kojih je donesena.
Prestanak izrečene upravne mjere inspektor će utvrditi u zapisniku.

(3) U provedbi inspekcijskog nadzora, gospodarski
inspektor će nadziranoj pravnoj ili fizičkoj osobi, dok ne otkloni utvrđene
nedostatke, usmenim rješenjem u zapisniku zabraniti:

– obavljanje djelatnosti, ako obavlja djelatnost
za koju nije registrirana ili ako nema rješenja (odobrenja, koncesije, dozvole,
obrtnice i sl.),

– prodaju proizvoda, odnosno pružanje usluga
kada je zakonom ili drugim propisom prodaja takvih proizvoda, odnosno pružanje
takvih usluga zabranjeno,

– prodaju proizvoda, odnosno pružanje usluga ako
takva prodaja, odnosno pružanje usluga nije obuhvaćeno registracijom ili
rješenjem (odobrenjem, koncesijom, dozvolom, obrtnicom i sl.)
nadležnog tijela, ili za koju nisu ispunjeni tehnički i drugi propisani uvjeti
za prostor, uređaje, oruđa i opremu koje nadzire gospodarski inspektor.

(4) Ako zakonom nije drukčije uređeno,
gospodarski inspektor će donijeti rješenje kojim će nadziranoj pravnoj ili
fizičkoj osobi:

– zabraniti stavljanje u promet proizvoda koji
ne odgovaraju propisanoj i/ili deklariranoj kakvoći, proizvoda uz koje nema
propisanih isprava, odnosno proizvoda koji nisu na propisani način deklarirani,
označeni ili obilježeni,

– zabraniti promet proizvoda za koje nije izdano
uvjerenje o kakvoći,

– narediti vraćanje više naplaćenog iznosa
oštećenom kupcu ili korisniku usluge, odnosno vraćanje naplaćenog iznosa kada
usluga nije obavljena.

(5) U provedbi inspekcijskog nadzora u području
ugostiteljske i turističke djelatnosti, gospodarski inspektor će usmenim
rješenjem u zapisniku pravnoj ili fizičkoj osobi, dok ne otkloni utvrđene nedostatke,
zabraniti daljnje obavljanje ugostiteljske ili turističke djelatnosti, odnosno
pružanje tih usluga:

– ako se obavljaju bez upisa u propisani
registar, odnosno upisnik,

– ako se obavljaju bez rješenja kojim je
utvrđeno da prostor, uređaji i oprema udovoljavaju propisanim uvjetima.

(6) Usmeno rješenje iz stavka 3. i 5. ovoga
članka izvršit će se odmah pečaćenjem prostorija, postrojenja, uređaja i druge
opreme za rad ili na drugi pogodan način.

(7) Pravna ili fizička osoba na koje se odnosi
usmeno rješenje iz stavka 3. i 5. ovoga članka može pisanim putem, u roku od 24
sata od dana pečaćenja prostorija zatražiti da se zapečaćena prostorija
privremeno otpečati i u prisutnosti inspektora iz prostorija odmah iznijeti
pokvarljive namirnice i poduzeti sigurnosne i druge mjere radi sprečavanja
štete, nakon čega će inspektor poslovne prostorije ponovno zapečatiti.

(8) Rješenje iz stavka 1., 3. i 5. ovoga članka
u pisanom obliku inspektor je dužan otpremiti stranci u roku od osam dana od
izricanja zabrane usmenim rješenjem, ako u tom roku utvrđeni nedostaci nisu
otklonjeni.

(9) Ako kupac, odnosno korisnik usluge iz stavka
4. podstavka 3. ovoga članka nije poznat, više naplaćeni iznos prihod je
državnog proračuna Republike Hrvatske.

(10) Žalba izjavljena protiv rješenja iz ovoga
članka ne odgađa izvršenje.«

Članak 18.

Članak 59. mijenja se i glasi:

»(1) U provedbi inspekcijskog nadzora u području
zaštite na radu, inspektor rada ovlašten je donijeti rješenje o privremenoj
zabrani korištenja sredstva rada, prostora ili instalacija, odnosno o zabrani
određenog načina postupanja ili rješenje kojim naređuje poslodavcu da radnika
privremeno udalji s obavljanja poslova, u slučajevima kada utvrdi da su izravno
ugroženi život ili zdravlje radnika ili drugih osoba.

(2) Inspektor rada dužan je za vrijeme
inspekcijskog nadzora u području zaštite na radu donijeti rješenje upisom u
knjigu nadzora poslodavca, kojim će:

– narediti poslodavcu da udalji s posla radnika
koji radi protivno pravilima zaštite na radu, odnosno koji ne upotrebljava
propisana osobna zaštitna sredstva te za kojeg se opravdano može pretpostaviti
da je pod utjecajem alkohola ili drugih opojnih sredstava,

– narediti poslodavcu da radnika udalji s
poslova za čije obav­ljanje
ne ispunjava uvjete utvrđene pravilima zaštite na radu, ako je zbog toga
neposredno ugrožen život, odnosno zdravlje radnika,

– zabraniti uporabu sredstava rada (objekata
namijenjenih za rad, strojeva i uređaja, skela i površina za rad i dr.), dok se ne otklone nedostaci ili dok traju okolnosti
zbog kojih je neposredno ugrožen život, odnosno zdravlje radnika,

– zabraniti poslodavcu određeno ponašanje ili
postupanje koje je protivno zakonu ili drugom propisu, odnosno narediti mu
otklanjanje utvrđene nepravilnosti.

(3) Mjera iz stavka 2. podstavka 3. ovoga članka
poduzet će se i kad strojevi i uređaji s povećanim opasnostima, odnosno radni
okoliš nisu ispitani u propisanim rokovima, a opravdano se može pretpostaviti
da postoji neposredna opasnost po život, odnosno zdravlje radnika.

(4) Inspektor rada dužan je izdati posebno
pisano rješenje iz stavka 2. i 3. ovoga članka s obrazloženjem ako to pisanim
putem zahtijeva poslodavac u roku od osam dana od dana upisa izrečene mjere u
knjigu nadzora ili ako poslodavac ne vodi knjigu nadzora.

(5) U svrhu osiguranja provedbe zabrane iz
stavka 2. podstavka 3. i stavka 3. ovoga članka inspektor rada ovlašten je
zapečatiti radne prostorije i prostore, odnosno strojeve i uređaje.«

Članak 19.

Članak 62. mijenja se i glasi:

»(1) U provedbi inspekcijskog nadzora u području
rada (radni odnosi) inspektor rada će usmenim rješenjem u zapisniku, na
određeno vrijeme u trajanju od 30 dana, zabraniti poslodavcu obavljanje
djelatnosti u nadziranom poslovnom objektu, odnosno prostoru, ako utvrdi da je
tijekom nadzora za poslodavca radio:

– stranac bez radne dozvole koji nije oslobođen
obveze pribav­ljanja iste
ili kod poslodavca obavlja posao za koji mu nije izdana radna dozvola,

– radnik na obavljanju posla koji s obzirom na
narav i vrstu rada te ovlasti poslodavca ima obilježje posla za koji se zasniva
radni odnos, a poslodavac ga nije prijavio na obvezno mirovinsko ili osnovno
zdravstveno osiguranje s prvim danom početka rada i na odgovarajuće radno
vrijeme.

(2) Rješenje iz stavka 1. ovoga članka izvršava
se odmah pečaćenjem poslovnih prostorija, postrojenja, uređaja i druge opreme
za rad ili na drugi pogodan način.

(3) Otpravak usmenog
rješenja iz stavka 1. ovoga članka inspek­tor je
dužan otpremiti stranci u pisanom obliku u roku od osam dana od dana izricanja
zabrane usmenim rješenjem.

(4) Pravna ili fizička osoba na koje se odnosi
usmeno rješenje iz stavka 1. ovoga članka može pisanim putem, u roku od 24 sata
od dana pečaćenja poslovnih prostorija zatražiti da se zapečaćena prostorija
privremeno otpečati i u prisutnosti inspektora iz prostorija odmah iznijeti
pokvarljive namirnice i poduzeti sigurnosne i druge mjere radi sprečavanja
štete, nakon čega će inspektor poslovne prostorije ponovno zapečatiti.«

Članak 20.

Članak 63. mijenja se i glasi:

»Žalba izjavljena protiv rješenja donesenog na
temelju odredbi članka 59. i odredbi članka 62. ovoga Zakona ne odgađa
izvršenje rješenja.«

Članak 21.

U naslovu iznad članka 64. riječi:
»Elektroenergetski inspek­tor,« brišu se.

U članku 64. stavak 1. briše se.

U dosadašnjem stavku 2., koji postaje stavak 1.,
podstavci 2. i 3. mijenjaju se i glase:

»– zabraniti izvođenje rudarskih radova na
eksploataciji mineralnih sirovina ako se utvrdi da se oni izvode suprotno
odobrenju za eksploatacijsko polje, ako se rudarski radovi izvode bez rudarske
koncesije za izvođenje rudarskih radova ili ako se rudarski radovi izvode
suprotno rudarskoj koncesiji za izvođenje radova,

– zabraniti radniku rukovođenje rudarskim
radovima ako ne ispunjava određene propisane uvjete o stručnoj osposobljenosti
za obavljanje određenih poslova u rudarstvu,«.

Dosadašnji stavak 3. postaje stavak 2.

U dosadašnjem stavku 4., koji postaje stavak 3.,
riječi: »elektroenergetski inspektor«, brišu se.

Dosadašnji stavak 5. postaje stavak 4.

Članak 22.

U članku 68. stavku 1. riječi u zagradi:
»(članak 46. stavak 1. i 2., članak 50. stavak 1., članak 58., članak 59.
stavak 1., 2. i 3. i 5., članak 61., članak 62. stavak 2. i 3. i članak 64)«
zamjenjuju se riječima: »(članak 46. stavak 1. i 2., članak 50. stavak 1.,
članak 58. stavak 4., članak 59., članak 61. i članak 64.).«

U stavku 2. riječi: »članak 58. stavak 4.
podstavak 7. i stavak 7. podstavak 3.« zamjenjuju se riječima: »članak 58.
stavak 9.«.

Članak 23.

U članku 69. stavku 1. riječi u zagradi: »(članak
58. stavak 6. i 8. i članak 62. stavak 3)« zamjenjuju se riječima: »(članak 58.
i članak 62.).«

Članak 24.

Članak 71. mijenja se i glasi:

»(1) Novčanom kaznom od 30.000,00 do 120.000,00
kuna po radniku kaznit će se za prekršaj poslodavac – pravna osoba koji radnika
nije prijavio na obvezno mirovinsko ili osnovno zdravstveno osiguranje (članak
4. stavak 1. podstavak 1.).

(2) Za prekršaje iz stavka 1. ovoga članka,
kaznit će se poslodavac fizička osoba te odgovorna osoba u pravnoj osobi
novčanom kaznom od 10.000,00 do 15.000,00 kuna po radniku.

(3) Za prekršaj iz stavka 1. ovoga članka uz
novčanu kaznu izreći će se i zaštitna mjera zabrane obavljanja djelatnosti u
trajanju od tri mjeseca do jedne godine.«

Članak 25.

U članku 73. stavku 1. iza riječi: »članak 59.«
riječi: »stavak 1. i 2.«, te riječi: »članak 62. stavak 2. i 3.«, brišu se.

Članak 26.

(1) Inspektori rada koji na dan stupanja na
snagu ovoga Zakona nemaju položen državni stručni ispit za inspektora rada,
dužni su isti položiti u roku od godine dana od dana stupanja na snagu ovoga
Zakona, osim inspektora koji imaju položen pravosudni ispit.

(2) Inspektori Državnog inspektorata koji su na
dan stupanja na snagu ovoga Zakona zatečeni na radnim mjestima inspektora,
nastavljaju obavljanje inspekcijskih poslova i u slučaju da ne ispunjavaju
uvjete u pogledu stupnja stručne spreme i struke utvrđene u člancima 7., 11. i
12. ovoga Zakona.«

Članak 27.

U cijelom tekstu Zakona o Državnom inspektoratu
(»Narodne novine«, br. 76/99., 96/03., 151/03.,
160/04., 174/04., 33/05. i 48/05.) riječi: »privredni prijestupi« u određenom
rodu, broju i padežu brišu se, a riječ: »zaposlenik« u određenom rodu, broju i
padežu zamjenjuje se riječju: »radnik« u odgovarajućem rodu, broju i padežu.

Članak 28.

Ovlašćuje se Odbor za zakonodavstvo Hrvatskoga
sabora da utvrdi i izda pročišćeni tekst Zakona o Državnom inspektoratu.

Članak 29.

Ovaj Zakon stupa na snagu osmoga dana od dana
objave u »Narodnim novinama«.

Klasa: 023-03/05-01/03

Zagreb, 14. listopada 2005.

HRVATSKI SABOR

Predsjednik

Hrvatskoga sabora

**Vladimir Šeks**, v.
r.

Zakon, NN 129/2005-2386